杨维桢
警雕
吁嗟乎雕来兮，汝趾不爪兮臂不翎，横口竖齿长眉目兮，曾不钩吻而金睛。
胡为肆攫搏兮勇凭陵，称人类兮负鸟石。
吁嗟雕兮反已灵，庠序汝乡兮衣冠汝朋。
横翔傍舞兮群笑以嚣，阴窥狙伺兮风草动摇。
嗟尔丑兮不可以招，仇一狝兮将汝枭。
上或牾兮下或矫。
隔截鸾鹄兮愁青霄。
吁嗟雕兮逞尔豪，击刚者怠兮与尔乎同遨。
贞柏苍苍兮乌府初霜，寒气袭袭兮皂雕在旁。
匪汝朋比兮伏阴纡阳，扶竖正直兮不茹吐其柔刚。
鸾凤远举兮枭獍云亡。
吁嗟雕兮不改行，收汝族兮磔以禳。